ວັນທີ 10 ພະຈິກນີ້, ທ່ານ ສີຈິ້ນຜິງ ປະທານປະເທດຈີນ ໄດ້ເດີນທາງອອກຈາກນະຄອນຫຼວງປັກກິ່ງດ້ວຍເຮືອບິນພິເສດ ເພື່ອໄປຢ້ຽມຢາມເກຼັກທາງລັດຖະກິດຕາມການເຊື້ອເຊີນຂອງທ່ານ ໂພຼໂຄພິສ ພາຟໂລພູໂລສ ປະທານາທິບໍດີສາທາລະນະລັດເກຼັກ ແລະເຂົ້າຮ່ວມກອງປະຊຸມຄັ້ງທີ 11 ຂອງຜູ້ນຳປະເທດບຣິກສ໌ທີ່ຈັດຂຶ້ນຢູ່ນະຄອນຫຼວງເບຼຊີເຣຍປະເທດບຣາຊິນຕາມການເຊື້ອເຊີນຂອງທ່ານ ໂປນໂຊນາໂລ ປະທານາທິບໍດີສາທາລະນະລັດສະຫະພັນບຣາຊິນ.
ທ່ານນາງ ເພີງລີ້ຢວນ ພັນລະຍາຂອງທ່ານ ສີຈິ້ນຜິງ, ທ່ານ ຕິ່ງເຊວ່ຊຽງ ກຳມະການກົມການເມືອງສູນກາງພັກ ເລຂາທິການສູນກາງພັກ, ຫົວໜ້າຫ້ອງການສູນກາງພັກ, ທ່ານ ຢາງເຈຊື ກຳມະການກົມການເມືອງສູນກາງພັກ, ຫົວໜ້າຫ້ອງການຄະນະກຳມະການວຽກງານການຕ່າງປະເທດສູນກາງພັກ, ທ່ານ ວາງຢີ້ ທີ່ປຶກສາແຫ່ງລັດ ທັງເປັນລັດຖະມົນຕີກະຊວງການຕ່າງປະເທດ, ທ່ານ ເຮີລີ້ເຟິ່ງ ຮອງປະທານສະພາປຶກສາການເມືອງປະຊາຊົນແຫ່ງຊາດຈີນ ປະທານຄະນະກຳມະການພັດທະນາແລະປະຕິຮູບແຫ່ງຊາດຈີນ ແລະທ່ານອື່ນໆ ໄດ້ອອກເດີນທາງໄປຢ້ຽມຢາມນຳກັນ.